
Temeljem odredbe članka 35.b stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 13/18, 144/20) i članka 39. stavka 1. Statuta Grada Lepoglave („Službeni vjesnik Varaždinske županije“ broj 64/20, 18/21 i 104/25) gradonačelnik Grada Lepoglave podnosi Gradskom vijeću Grada Lepoglave


POLUGODIŠNJE IZVJEŠĆE O RADU GRADONAČELNIKA GRADA LEPOGLAVE
ZA RAZDOBLJE SRPANJ – PROSINAC 2025.GODINE

1. [bookmark: _Toc233371122]UVOD 
Odredba članka 35. b stavka 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 13/18, 144/20) (dalje u tekstu: Zakon) propisuje da Gradonačelnik dva puta godišnje podnosi polugodišnja izvješća o svom radu Predstavničkom tijelu sukladno odredbama Statuta jedince lokalne, odnosno područne (regionalne) samouprave, a odredbom članka 39. stavka 1. Statuta Grada Lepoglave („Službeni vjesnik Varaždinske županije“ broj 64/20, 18/21 i 104/25) (dalje u tekstu: Statuta), također je propisana obveza Gradonačelnika da dva puta godišnje podnosi polugodišnje izvješće o svom radu Gradskom vijeću. 

U promatranom izvještajnom razdoblju gradonačelnik je obavljao sve poslove i aktivnosti sukladno zakonskim odredbama i odredbama Statuta kojima je propisana nadležnost gradonačelnika. Stručne i administrativno-tehničke poslove u okviru svojeg djelokruga obavljali su službenici upravnih odjela Grada Lepoglave. 

2. [bookmark: _Toc233371123]GRADONAČELNIK KAO NOSITELJ IZVRŠNE VLASTI
Gradonačelnik kao neposredno izabrani nositelj izvršne vlasti, predstavljao je i zastupao Grad Lepoglavu te je kao nositelj izvršne vlasti, a u okviru svoje nadležnosti propisane Zakonom i Statutom Grada Lepoglave:
· pripremao prijedloge općih akata, 
· izvršavao ili osiguravao izvršavanje općih akata predstavničkog tijela, 
· usmjeravao djelovanje upravnih tijela Grada Lepoglave u obavljanju poslova iz njihovog samoupravnog djelokruga te nadzirao njihov rad, 
· upravljao prihodima i rashodima u skladu sa zakonom,
· upravljao nekretninama i pokretninama u vlasništvu Grada Lepoglave,
· odlučivao o stjecanju i otuđivanju nekretnina i pokretnina Grada Lepoglave i drugom raspolaganju imovinom u skladu sa zakonom, Statutom i posebnim propisima, 
· obavljao i druge poslove utvrđene zakonom i statutom.

Gradonačelnik je bio odgovoran za zakonitost rada i usmjeravanje rada upravnih odjela Grada Lepoglave iz samoupravnog djelokruga grada te nadzirao njihov rad, stoga je od točke 3. izvješće razrađeno po upravnim odjelima.
	U ovom polugodišnjem izvještajnom razdoblju, gradonačelnik je u okviru svoje nadležnosti predlagao, a Gradsko vijeće je donijelo sve akte s ciljem unapređenja života građana Grada Lepoglave, osobito akte vezane uz ulaganja u poboljšanje komunalne infrastrukture, ulaganja u predškolski odgoj i obrazovanje, osnovnoškolsko obrazovanje, poticanje rasta i razvoja obiteljskih poljoprivrednih gospodarstava, obrta te malih gospodarstvenika s područja Grada, unaprjeđenja rada udruga u kulturi i sportu, provođenja demografskih mjera kroz osiguravanje sredstava za smještaj djece u vrtićima ili obrtima za čuvanje te sufinanciranja logopedskih usluga. 

[bookmark: _Toc233371124]2.1. Odnos gradonačelnika i Gradskog vijeća
U izvještajnom razdoblju održano je 5 tematskih sjednica Gradskog vijeća Grada Lepoglave. Dana 17.07.2025. godine održana je  2. sjednica Gradskog vijeća sa 18 točaka dnevnog reda, dana 24.09.2025. godine održana je 3. sjednica Gradskog vijeća sa 12 točaka dnevnog reda, dana 13.11.2025. godine održana je 4. sjednica Gradskog vijeća sa 18 točaka dnevnog reda, dana 09.12.2025. godine održana je 5. sjednica Gradskog vijeća sa 4 točke dnevnog reda, 19.12.2025. godine održana je 6. sjednica Gradskog vijeća sa 20 točaka dnevnog reda.  

Temeljem odredaba Zakona o proračunu („Narodne novine“ broj 45/21) i odredbama Statuta Grada Lepoglave („Službeni vjesnik Varaždinske županije“ broj 64/20, 18/21 i 104/25) gradonačelnik je uputio na razmatranje i donošenje:

1. Godišnji izvještaj o izvršenju Proračuna Grada Lepoglave za 2024. godinu, 
2. Prijedlog Odluke o raspodijeli rezultata Proračuna Grada Lepoglave za 2024. godinu
3. Prijedlog Odluke o preraspodjeli sredstava planiranih u II. Izmjenama i dopunama Proračuna Grada Lepoglave za 2024. godinu
4. Polugodišnji izvještaj o izvršenju Proračuna Grada Lepoglave za razdoblje 01. siječanj – 30. lipanj 2025. godine, 
5. Prijedlog II. izmjena i dopuna Proračuna Grada Lepoglave za 2025. godinu i projekcije Proračuna za razdoblje 2026. – 2027. godinu, 
6. Prijedlog III. izmjena i dopuna Proračuna Grada Lepoglave za 2025. godinu i projekcije Proračuna za razdoblje 2026. – 2027. godinu, 
7. Prijedlog Proračuna Grada Lepoglave za 2026. godinu i projekcije Proračuna za razdoblje 2027.-2028. godinu,
8. Prijedlog Odluke o izvršavanju Proračuna Grada Lepoglave za 2026. godinu.

	Uz ranije spomenuto, gradonačelnik je uputio Gradskom vijeću na razmatranje i donošenje slijedeće prijedloge koji se odnose na uređivanje različitih područja koje sukladno odredbama Zakona o lokalnoj i područnoj regionalnoj samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) pripadaju u samoupravni djelokrug Grada Lepoglave:

1. Prijedlog Odluke o raspoređivanju sredstava za redovito financiranje političkih stranaka zastupljenih u Gradskom vijeću Grada Lepoglave u 2025. godini,
2. Prijedlog Odluke o uvođenju Riznice Grada Lepoglave, 
3. Prijedlog Odluke o izmjenama Odluke o socijalnoj skrbi Grada Lepoglave,
4. Prijedlog Odluke o objavi Javnog poziva za isticanje kandidatura za članove Savjeta mladih Grada Lepoglave,
5. Prijedlog izmjena Programa javnih potreba Grada Lepoglave za 2025. godinu:
a) Prijedlog II. izmjena Programa građenja komunalne infrastrukture za 2025. godinu,
b) Prijedlog 2. izmjena Programa održavanja komunalne infrastrukture za 2025. godinu,
c) Prijedlog 2. izmjena Programa javnih potreba u vatrogastvu, civilnoj zaštiti i udruga građana za 2025. godinu,
d) Prijedlog 2. izmjena Programa javnih potreba u društvenim djelatnostima i turizmu Grada Lepoglave za 2025. godinu,
e) Prijedlog 1. izmjena Programa raspodjele sredstava za potrebe socijalne skrbi za 2025. godinu,
6. Prijedlog Odluke o osnivanju prava građenja,
7. Prijedlog Odluke o donošenju Plana rasvjete Grada Lepoglave,
8. Prijedlog Rješenja o imenovanju članova Savjeta mladih Grada Lepoglave,
9. Prijedlog Rješenja o imenovanju Povjerenstva za dodjelu javnih priznanja Grada Lepoglave,
10. Prihvaćanje Godišnjeg plana i programa rada Dječjeg vrtića za pedagošku 2025./2026. godinu,
11. Prijedlog Rješenja o imenovanju članova u Upravno vijeće Dječjeg vrtića LEPOGLAVA,
12. Prijedlog Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Lepoglave,
13. Prijedlog Odluke o izmjenama i dopunama Statuta Grada Lepoglave,
14. Prijedlog Odluke o dodjeli javnih priznanja Grada Lepoglave za 2025. godinu,
15. Prijedlog Programa demografskih mjera za poticanje rješavanja stambenog pitanja mladih obitelji na području Grada Lepoglave za 2025. godinu,
16. Prijedlog Odluke o prihvaćanju Programa modernizacije i asfaltiranja nerazvrstanih cesta na području Grada Lepoglave za 2025. godinu,
17. Prijedlog Zaključka o predlaganju kandidata za imenovanje suca porotnika Županijskog suda u Varaždinu,
18. Prijedlog Odluke o davanju suglasnosti za sklapanje dodatka I. Ugovoru o kupoprodaji nekretnine ,
19. Prijedlog Odluke o donošenju Plana djelovanja Grada Lepoglave u području prirodnih nepogoda za 2026. godinu,
20. Prijedlog Odluke o izmjenama i dopunama Odluke o načinu pružanja javne usluge sakupljanja komunalnog otpada na području Grada Lepoglave,
21. Prijedlog izmjena Programa javnih potreba Grada Lepoglave za 2025. godinu:
a) Prijedlog III. izmjena Programa građenja komunalne infrastrukture za 2025. godinu,
b) Prijedlog 3. izmjena Programa održavanja komunalne infrastrukture za 2025. godinu,
c) Prijedlog 3. izmjena Programa javnih potreba u vatrogastvu, civilnoj zaštiti i udruga građana za 2025. godinu,
d) Prijedlog 3. izmjena i dopuna Programa javnih potreba u društvenim djelatnostima i turizmu Grada Lepoglave za 2025. godinu,
e) Prijedlog 2. izmjena Programa raspodjele sredstava za potrebe socijalne skrbi za 2025. godinu,
f) Prijedlog 2. izmjena Programa javnih potreba u sportu Grada Lepoglave za 2025. godinu,
g) Prijedlog 2. izmjena Programa javnih potreba u obrazovanju za 2025. godinu iznad školskog standarda,
22. Prijedlog Programa javnih potreba Grada Lepoglave za 2026. godinu: 
a) Prijedlog Programa građenja komunalne infrastrukture za 2026. godinu,
b) Prijedlog Programa održavanja komunalne infrastrukture za 2026. godinu,
c) Prijedlog Programa javnih potreba u kulturi Grada Lepoglave za 2026. godinu,
d) Prijedlog Programa raspodjele sredstava za potrebe socijalne skrbi za 2026. godinu,
e) Prijedlog Programa javnih potreba u obrazovanju iznad školskog standarda i predškolskom odgoju za 2026. godinu, 
f) Prijedlog Programa javnih potreba u vatrogastvu, civilnoj zaštiti i udruga građana za 2026. godinu,
g) Prijedlog Programa javnih potreba u sportu Grada Lepoglave za 2026. godinu, 
h) Prijedlog Programa mjera poticanja razvoja malog gospodarstva na području Grada Lepoglave za 2026. godinu,
i) Prijedlog Programa javnih potreba za obavljanje djelatnosti Hrvatske gorske službe spašavanja – Stanica Varaždin u 2026. godini,
j) Prijedlog Programa utroška sredstava šumskog doprinosa za 2026. godinu,
k) Prijedlog Programa korištenja sredstava naknade za zadržavanje nezakonito izgrađenih zgrada u prostoru na području Grada Lepoglave za 2026. godinu, 
23. Prijedlog Odluke o izmjenama i dopunama Programa potpora u poljoprivredi Grada Lepoglave za razdoblje od 2025. do 2028. godine,
24. Prijedlog Programa rada Gradskog vijeća Grada Lepoglave za 2026. godinu,
25. Prijedlog Odluke o raspoređivanju sredstava za redovito financiranje političkih stranaka zastupljenih u Gradskom vijeću Grada Lepoglave u 2026. godini,
26. Prijedlog Odluke o mjerilima za sufinanciranje smještaja djece u dječje vrtiće i sufinanciranje djelatnosti čuvanja, brige i skrbi o djeci predškolske dobi koje obavljaju obrti za 2026. godinu,
27. Prijedlog Odluke o izmjenama i dopunama Pravilnika o provedbi postupaka jednostavne nabave Grada Lepoglave,
28. Prihvaćanje Programa rada Savjeta mladih Grada Lepoglave za 2026. godinu,
29. Prijedlog Srednjoročnog plana davanja koncesija na području Grada Lepoglave za razdoblje od 01.01.2026. do 31.12.2028. godine,
30. Prijedlog Godišnjeg plana davanja koncesija na području Grada Lepoglave za 2026. godinu,
31. Prihvaćanje Analize stanja sustava civilne zaštite na području Grada Lepoglave za 2025. godinu,
32. Prijedlog Plana razvoja sustava civilne zaštite na području Grada Lepoglave za 2026. godinu s trogodišnjim financijskim učincima,
33. Prijedlog Odluke o otpisu dospjelih nenaplativih potraživanja.


	Uz Polugodišnje izvješće o radu gradonačelnika Grada Lepoglave za razdoblje siječanj – lipanj 2025. godine gradonačelnik je Gradskom vijeću uputio sljedeća izvješća:

1. Izvješće o radu davatelja javne usluge – IVKOM d.d. za 2024. godinu,
2. Izvješće o poslovanju groblja – Lepoglava, Kamenica, Višnjica za 2024. godinu,
3. Izvješće o poslovanju Turističke zajednice Grada Lepoglave za razdoblje od 01.01.2024. godine do 31.12.2024. godine,
4. Izvještaj o radu TKIC-a d.o.o. za 2024. godinu,
5. Izvješće o radu Vatrogasne zajednice Grada Lepoglave za 2024. godinu, 
6. Godišnji izvještaji Zajednice sportskih udruga Grada Lepoglave za 2024. godinu,
7. Izvješća o izvršenju Programa javnih potreba donesenih uz Proračun Grada Lepoglave za 2024. godinu,
8. Izvještaje o financijskom poslovanju Dječjeg vrtića LEPOGLAVA za razdoblje od 01.01. do 30.06.2025. godine,
9. Izvješće o provedbi Godišnjeg plana i programa rada Vrtića za 2024./2025. godinu,
10. Izvješće o obavljenoj provjeri provedbe naloga i preporuka danih u financijskoj reviziji,
11. Mjesečna Izvješća o korištenju sredstava proračunske zalihe.

[bookmark: _Toc176771042]Sjednice Gradskog vijeća Grada Lepoglave prenosile su se uživo putem poveznice: https://www.youtube.com/@LEPOGLAVA-STREAM/streams , iste su također i tonski snimane, a građani su pravovremeno bili obaviješteni o dostupnosti prijenosa. Svi doneseni opći akti sukladno zakonskim odredbama objavljeni su u “Službenom vjesniku Varaždinske županije” te dostavljeni na nadzor akata nadležnim ministarstvima.  

[bookmark: _Toc233371125]2.2. Pojedinačni akti gradonačelnika
U izvještajnom razdoblju, u okviru svog djelovanja, gradonačelnik je donosio pojedinačna rješenja, odluke i zaključke, kojima je rješavano o pravima, obvezama i pravnim interesima građana Grada Lepoglave, tj. fizičkih i pravnih osoba.
Gradonačelnik je donosio odluke u upravnom i neupravnom postupku, osobito odluke prema Zakonu o javnoj nabavi, odluke temeljem ovlaštenja iz područja službeničkih odnosa, odluke iz područja socijalne skrbi, odluke usmjerene na gospodarski i demografski razvoj Grada, odluke čiji je temelj postupanja zaštita ljudi, životinja i okoliša, odluke iz područja financiranja organizacija civilnoga društva.

[bookmark: _Toc233371126]2.3. Javnost rada gradonačelnika i protokolarne aktivnosti	
[bookmark: _Toc233371127]2.4.1. Informiranje javnosti 
Transparentnost rada gradonačelnika i gradske uprave od izuzetne je važnosti osobito u pogledu raspolaganja javnim sredstvima. S ciljem jačanja povjerenja građana, postizanja kvalitetnije suradnje s građanima na službenoj internetskoj stranici: lepoglava@lepoglava.hr objavljivane su informacije o svakodnevnom radu gradonačelnika, gradske uprave, a po zahtjevu i ostalih institucija. Jednako tako građanima su bile dostupne informacije o svim isplatama iz Proračuna fizičkim i pravnim osobama, putem slijedeće poveznice: https://proracun.hr/isplate-lista.php?kid=37n, naravno, vodeći računa o pravilnom postupanju sukladno Uredbi (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka.
S ciljem podizanja opće informiranosti građana o radu lokalne samouprave, redovno su lokalni tiskovni, radijski, televizijski i elektronički mediji izvještavali o svim aktivnostima Grada.

[bookmark: _Toc233371128]2.4.2. Protokolarne i društvene aktivnosti 
Gradonačelnik je u obavljanju svoje dužnosti primao građane u slobodnim terminima svakog radnog dana sa svrhom rješavanja osnovne problematike sa kojom se susreću, a koje se osobito odnose na komunalnu infrastrukturu, socijalnu problematiku, imovinsko – pravne odnose.  

Od službenih prijmova gradonačelnika potrebno je istaknuti slijedeće:
1. svečani prijem za nagrađene učenike i njihove mentore Glazbene škole u Varaždinu,
2. svečani prijem roditelja novorođene djece, 
3. svečani prijem povodom Dana Grada Lepoglave izaslanice predsjednika Republike Hrvatske Martine Ciglević,  izaslanice Hrvatskog sabora i načelnice Općine Lobor Ljubice Jembrih, izaslanika Hrvatskog Sabora i zamjenika gradonačelnika Grada Varaždina Miroslava Markovića, župana Varaždinske županije Anđelka Stričaka, predsjednika Skupštine Varaždinske županije Krunoslava Lukačića, vijećnice i vijećnike Gradskog vijeća Grada Lepoglave, predstavnike mjesnih odbora, gradonačelnike i načelnike gradova i općina iz Varaždinske i Krapinsko-zagorske županije, predstavnike trgovačkih društava, ustanova i institucija, udruga građana, vjerskih zajednica.

Nadalje ističu se prijmovi gradonačelnika povodom: 
1. potpisivanja ugovora po provedenom postupku nabave za “Strojno čišćenje i malčiranje drvenastog raslinja uz nerazvrstane ceste” sa tvrtkom STEPS d.o.o.,
2. potpisivanja Ugovora o održavanju javnih zelenih površina i održavanju čistoća javnih površina na području Grada Lepoglave sa tvrtkom ENIGMA d.o.o.,
3. potpisivanja ugovora po provedenom postupku nabave “Nabava opreme i usluge instalacije pametnog pješačkog prijelaza” sa tvrtkom ELEKTROMODUL-PROMET d.o.o.”,
4. potpisivanja ugovora po provedenom postupku nabave “Nabava dječjih igrala za Sportsko-rekreacijski centar” sa tvrtkom IVKOM d.o.o.,
5. potpisivanja ugovora po provedenom postupku nabave “Usluga razvoja webGIS modula za pregled, upravljanje i dijeljenje podataka” sa tvrtkom PROMET I PROSTOR d.o.o., 
6. potpisivanja ugovora po provedenom postupku nabave “Nabava opreme i instalacije sustava za mjerenje kvalitete zraka” sa tvrtkom TECHNOMODUL d.o.o., 
7. potpisivanja ugovora po provedenom postupku nabave “Opremanje Doma kulture” sa tvrtkom MEGA DRVO d.o.o.,,
8. potpisivanja ugovora po provedenom postupku nabave “Izgradnja Mažuranićeva ulica – groblje – I. faza) sa tvrtkom GRAMGOST d.o.o..


Gradonačelnik je prisustvovao:
1. potpisivanju Ugovora o dodjeli bespovratnih sredstava za projekt “Pametna rješenja u prometu – Smart City Lepoglava”,
2. obilježavanju 30. godišnjice Vojno-redarstvene operacije Oluja,
3. obilježavanju “Sjećanje na VRO Oluja i operaciju Gusar” u Kninu
4. obilježavanju pogibije hrvatskog branitelja Stjepana Križanca,
5. službenom sastanku sa predstavnicima Gradskog društva Crvenog križa Ivanec,
6. svečanoj sjednici Općinskog vijeća Općine Klenovnik,
7. skupštinama društava VARKOM d.o.o. i IVKOM d.o.o., 
8. svečanoj sjednici Gradskog vijeća Grada Varaždinskih Toplica,
9. službenom sastanku župana Varaždinske županije sa gradonačelnicima, načelnicima i ravnateljima škola u Varaždinskoj županiji,
10. svečanom otvorenju vrtića, sportske dvorane vrtića i prvog centra izvrsnosti u RH-a za predškolski odgoj u Petrijancu,
11. svečanoj sjednici Općinskog vijeća Općine Novi Golubovec, 
12. radnom sastanku župana Varaždinske županije sa gradonačelnicima i načelnicima iz Varaždinske županije, 
13. potpisivanju Ugovora o darovanju nekretnine u k.o. Lepoglava Gradu Lepoglavi,
14. obilježavanju Svjetskog dana učitelja i odgajatelja,
15. svečanom potpisivanju Ugovora od dodjeli bespovratnih sredstava za projekt „Izgradnja vatrogasnog doma u Lepoglavi“,
16. svečanom otvaranju izložbe „Koraci slobode – Lepoglava na bojištima Domovine“,

Uz službene prijmove, održane sastanke sa građanima, gradonačelnik je održao niz sastanaka u ministarstvima te drugim tijelima javne vlasti, gradonačelnicima i načelnicima, predstavnicima mjesnih odbora, poduzetnicima i potencijalnim investitorima te predstavnicima odgojno obrazovnih ustanova.

Sukladno Odluci o pravilima protokola Grada Lepoglave (“Službeni vjesnik Varaždinske županije” broj 18/21) gradonačelnik je sudjelovao na svečanosti povodom blagdana Svih Svetih, svečanom obilježavanju Dana sjećanja na žrtvu Vukovara i Škabrnje te Dana sjećanja na žrtve Domovinskog rata, zatim je na poziv udruga civilnog društva sudjelovao na održanim skupštinama te drugim važnim događanjima u njihovoj organizaciji. 

Čestitku javnosti gradonačelnik je uputio javnosti povodom blagdana Velike Gospe, 15. kolovoza 2025. godine, povodom Dana Grada Lepoglave i Dana župe Lepoglava, 8. prosinca 2026. godine te povodom božićnih i novogodišnjih blagdana.  


3. [bookmark: _Toc233371129]RAD UPRAVNIH TIJELA GRADA LEPOGLAVE
	Sukladno Odluci o ustrojstvu i djelokrugu upravnih tijela Grada Lepoglave („Službeni vjesnik Varaždinske županije“ broj 123/24) ustrojena su sljedeća upravna tijela:

1. Upravni odjel za poslove gradonačelnika i Gradskog vijeća, 
2. Upravni odjel za imovinsko-pravne poslove i gospodarstvo, 
3. Upravni odjel za proračun i financije,
4. Upravni odjel za urbanizam, prostorno planiranje, komunalne poslove i zaštitu okoliša. 

Uz gradonačelnika kao dužnosnika u izvještajnom razdoblju ukupno je bilo zaposleno 12 službenika, raspodijeljenih na četiri upravna odjela. Od ukupnog broja službenika, dvije službenice su zbog bolovanja bile odsutne.   
Obzirom na usku povezanost rada gradonačelnika i gradske uprave uz prateće polugodišnje izvršenje Proračuna Grada Lepoglave za razdoblje srpanj – prosinac 2025. godine u nastavku će izvješće biti razrađeno prema upravnim odjelima.  

[bookmark: _Toc176771055][bookmark: _Toc233371130]3.1. UPRAVNI ODJEL ZA POSLOVE GRADONAČELNIKA I GRADSKOG VIJEĆA
	Upravni odjel za poslove gradonačelnika i Gradskog vijeća organizira obavljanje upravnih, stručnih i tehničkih poslova u svezi s pripremom materijala za održavanje sjednica Gradskog vijeća, izrađuje nacrte odluka i drugih akata iz djelokruga službeničkih odnosa, obavlja poslove vezane uz funkcioniranje Dječjeg gradskog vijeća, poslove iz djelokruga Grada u području brige o djeci predškolskog uzrasta, kulture, športa, dobrovoljnog vatrogastva, poslove iz samoupravnog djelokruga u području socijalne skrbi i zdravstva, poslove vezane uz ostvarivanje prava na pristup informacijama, poslove vezane uz primjenu propisa iz područja uredskog poslovanja te organizaciju i obavljanje poslova pisarnice i arhiviranja te poslove vezane uz protokol i odnose s javnošću.

[bookmark: _Toc176771057]
[bookmark: _Toc233371131]3.1.1. Opći poslovi	
Upravni odjel organizirao je održavanje pet sjednica Gradskog vijeća Grada Lepoglave, organizirao je svečane prijmove gradonačelnika te sve protokolarne aktivnosti tijekom izvještajnog razdoblja. 


[bookmark: _Toc176771059][bookmark: _Toc233371132]3.1.2. Odgoj i obrazovanje
Temeljem Odluke o mjerilima za sufinanciranje smještaja djece u dječje vrtiće i sufinanciranje djelatnosti čuvanja, brige i skrbi  o djeci predškolske dobi koju obavljaju obrti za 2025. godinu („Službeni vjesnik Varaždinske županije“ broj 123/24) Grad Lepoglava sufinancira smještaj djece s prebivalištem na području Grada Lepoglave u Dječji vrtić LEPOGLAVA te Dječji vrtić LEPOGLAVA – Podružnica Višnjica, nadalje za djecu s područja Grada Lepoglave koji su korisnici redovitog programa u dječjim vrtićima čiji osnivač nije Grad Lepoglava sufinancira uslugu dnevne skrbi o djeci do obveznog upisa u redovan program predškolskog odgoja i obrazovanja. U izvještajnom razdoblju za potrebe sufinanciranja redovnog rada Dječjeg vrtića LEPOGLAVA i Dječjeg vrtića LEPOGLAVA – Podružnica Višnjica iz Proračuna Grada Lepoglave isplaćena su sredstva u iznosu od 582.455,59 eura, dok su za potrebe sufinanciranja smještaja djece u dječje vrtiće čiji osnivač nije Grad Lepoglava (Runolist iz Žarovnice, Svijet mašte - obrt za dnevnu skrb o djeci iz Ivanca, "Latica" Klenovnik, "Pinokio" Varaždin, Dječji vrtić "Bambi" Novi Marof, Dječji vrtić "Ivančice" Ivanec) iz Proračuna Grada Lepoglave isplaćena sredstva u iznosu od 25.563,96 eura.
	U promatranom razdoblju, nakon stupanja na dužnost gradonačelnik je održao sastanak sa ravnateljicom Dječjeg vrtića u LEPOGLAVI i voditeljicom Podružnice Višnjica, koje su ukazale na potrebu proširenja oba objekta obzirom da smještajni kapaciteti ne odgovaraju potrebama koje trenutno imaju. Nadalje, ukazale su na potrebu za dodatnim zapošljavanjem djelatnika jer prema Pedagoškim standardima postojeći broj zaposlenika nije dostatan, a shodno tome postojala je i potreba za dodatnim sredstvima iz Proračuna Grada Lepoglave.
Povodom blagdana Sv. Nikole pripremljeni su prigodni pokloni za 209 polaznika Dječjeg vrtića LEPOGLAVA i Podružnice Višnjica te 95 polaznick Dječjeg vrtića Runolist. Također tom prigodom, za 53.-troje djece kojima je priznato pravo na inkluzivni dodatak te djecu koja dolaze iz socijalno ugroženih obitelji ili višečlanih obitelji Grad Lepoglava je organizirao prijem u Domu kulture te pripremio prigodne darove u pojedinačnoj vrijednosti od 30,00 eura.    
	 

[bookmark: _Toc176771061][bookmark: _Toc233371133]3.1.3. Osnovnoškolsko obrazovanje 
Osnovnoškolsko obrazovanje u Lepoglavi organizirano je u jedno smjenskoj nastavi i zaista na jednoj kvalitetnoj razini. Grad Lepoglava temeljem Programa potreba u obrazovanju za 2025. godinu iznad školskog standarda („Službeni vjesnik Varaždinske županije“ broj 123/24, 17/25 i 131/25) osigurao je i isplatio značajan iznos sredstva koji su rasteretili budžet roditelja osnovnoškolaca s područja Grada. Od spomenutog se ističe  sufinanciranje troškova izgradnje Osnovne škole Izidora Poljaka Višnjica kroz projekt javno-privatnog partnerstva u izvještajnom razdoblju isplaćena su sredstva u iznosu od 6.719,01 eura. Nadalje, Grad Lepoglava sufinancira prijevoz učenika osnovnih škola, a u tu svrhu isplaćena su sredstva u iznosu od 491,36 eura, dok je za sufinanciranje programa produženog boravka u OŠ Ante Starčevića Lepoglava za troškove plaće za dvoje djelatnika koji provode program tijekom školske godine u promatranom razdoblju isplaćeno ukupno 24.523,10 eura. 
Za sufinanciranje programa iznad školskog standarda temeljem zahtjeva Osnovne škole Ivana Rangera Kamenica isplaćena su sredstva u iznosu od 2.720,00 eura, dok su preostalim osnovnim školama sredstva temeljem njihovih zahtjeva isplaćena ranije. 
Obzirom da je u ovom izvještajnom razdoblju započela školska godina 2025./2026. temeljem zaključaka gradonačelnika odobrena je isplata iznosa u visini od 14.218,61 eura za nabavku radnih bilježnica za potrebe učenika Osnovne škole Ante Starčevića u Lepoglavi, dok je za iste potrebe Osnovnoj školi Izidora Poljaka Višnjica isplaćeno 7.405,99 eura, a Osnovnoj školi Ivana Rangera Kamenica isplaćeno 7.993,84 eura.
 Temeljem Odluke o financiranju glazbene škole za polaznike s područja Grada Lepoglave koji pohađaju program puhačkog odjela i odjela udaraljki za školsku godinu 2024./2025, iz Proračuna A102605 Grad prijatelj djece isplaćena su sredstva u iznosu od 1.035,00 eura temeljem zaprimljenih i prihvaćenih zahtjeva njihovih roditelja / skrbnika. 
Za provedbu tekućeg projekta Nagrade učenicima i mentorima te isplatu prigodne nagrade učenicima i mentorima za postignute rezultate na natjecanjima za sve tri škole na području Grada Lepoglave isplaćeno je ukupno 750,00 eura. 
Povodom blagdana Sv. Nikole Grad Lepoglava je osigurao prigodne darove za 240 učenika Osnovne škole Ante Starčevića Lepoglava, 109 učenika Osnovne škole Ivana Rangera Kamenica, 97 učenika Osnovne škole Izidora Poljaka Višnjica za što je isplaćeno 2.007,00 eura.


[bookmark: _Toc233371134]3.1.4. Turizam i kultura
Turistička zajednica Grada Lepoglave, Gradska knjižnica Ivana Belostenca Lepoglava i TKIC d.o.o. glavni su promicatelji turističkog potencijala Grada te ujedno i organizatori manifestacija i turističko-kulturnih sadržaja.  
	Drugog vikenda u srpnju održani su 15.-ti po redu Lepoglavski dani, sa mnogo sadržaja koji su privukli više stotinjak posjetitelja u gradski park. 
	U Višnjici su početkom kolovoza održani „Dani sporta, zabave i kulture“, a trodnevna manifestacija sa sadržajima namijenjenim svim dobnim skupinama okupila je također mnoštvo posjetitelja.
	U razdoblju do 11. do 17. kolovoza Nezavisna udruga mladih u suradnji sa Gradom Lepoglava organizirala je 14. Jailhouse festival, festival smijeha, glazbe, kulture, sporta, zabave i edukativnih sadržaja. 
	Nezaobilazno je spomenuti 29. Međunarodni festival čipke u suradnji sa zemljom-partner Crnom Gorom, održanom u razdoblju od 12. do 14. rujna, a koji je svakako jedna od neposjećenih manifestacija Grada. Festival je okupio mnogo međunarodnih i domaćih čipkarica, koje su svoje rukotvorine s ponosom izložile u Pavlinskom samostanu. Uz izložbe, festival je posjetiteljima ponudio mnogo gastronomskih, kulturnih i glazbenih sadržaja.  
	Krajem studenog paljenjem prve adventske svijeće započeo je bogati program Adventa, koji je trajao sve do kraja prosinca. Djecu je osobito obradovao posjet Sv. Nikole u subotu 6. prosinca, dok je za roditelje i sve posjetitelje Grad Lepoglava osigurao podjelu besplatnih kuhanih kobasica i hrenovki, fritula, kuhanog vina i čaja. 
Manifestacija je završila tradicionalnim Božićnim koncertom u sportskoj dvorani Osnovne škole Ante Starčevića Lepoglava te koncertom glazbenog sastava Kavalira, 30. prosinca kada je također za sve posjetitelje bila osigurana besplatna podjela kuhanog vina i čaja te lovačkog gulaša.
 

[bookmark: _Toc233371135]3.1.5. Sport i rekreacija
	Zajednica sportskih udruga Grada Lepoglave kao osnovna organizacija koja okuplja natjecateljske klubove i rekreativne udruge s područja Grada u izvještajnom razdoblju svoje je djelovanje usmjerila na razvoj sporta, na promicanje bavljenjem sportom osobito kod djece i mladih. Zajednica okuplja ukupno 18 članica, od kojih su svakako najaktivniji Karate klub “LEPOGLAVA” , Nogometnu klub Lepoglava, Sportsko penjački klub Direkt, Ženski odbojkaški klub “LEPOGLAVA”, Šahovski klub LEPOGLAVA, UŠR Višnjica, DŠR Žarovnica te KIMNL.
Grad Lepoglava prema Programu javnih potreba u sportu Grada Lepoglave za 2025. godinu („Službeni vjesnik Varaždinske županije“ broj 123/24, 17/25 i 131/25) i Ugovorom o namjenskoj doznaci sredstava u izvještajnom razdoblju iz Proračuna Grada Lepoglave za redovnu djelatnost Zajednice sportskih udruga Grada Lepoglave isplatio je 65.000,00 eura sredstava. S ciljem dodatnog osnaživanja sporta u Lepoglavi održano je nekoliko sastanaka gradonačelnika i stručnih službi sa predstavnicima Zajednice sportskih udruga, kako bi se definirale aktivnosti i zakonske mogućnosti oko uređenja Sportskog centra u Lepoglavi, potencijala koji rijetko koja lokalna jedinica u blizini ima.
Temeljem zaključka gradonačelnika Grad Lepoglava u rujnu je podržao projekt u organizaciji Zajednice sportskih udruga Grada Lepoglave pod nazivom „Zajedno u planine“  u svrhu čega je isplaćeno 4.000,00 eura. 
Nadalje, poslove održanja sportske infrastrukture obavljao je TKIC d.o.o. temeljem Ugovora o upravljanju javnom sportskom građevinom na području Grada Lepoglave. 
Za tekući projekt 	Sanacija igrališta uz Društveni dom Bednjica i nabavu građevinskog materijala za sanaciju isplaćena su sredstva u iznosu od 9.999,00 eura, nadalje, pokrenute su radnje za izgradnju tribina na nogometnom igralištu u Žarovnici. 


[bookmark: _Toc176771063][bookmark: _Toc233371136]3.1.6. Zaštita i spašavanje
	Temeljem odredbe članka 19. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) u djelokrugu poslova grada je protupožarna i civilna zaštita. Nadalje, odredbom članka 59. Zakona o zaštiti od požara („Narodne novine“ broj 92/10 i 114/22) propisana je obveznost financiranja zaštite od požara iz Proračuna jedinice lokalne i područne (regionalne) samouprave, dok je odredbom članka 111. Zakona o vatrogastvu („Narodne novine“ broj 125/19, 114/22 i 155/23) propisan način izračuna financiranja. 
Redovne djelatnosti Vatrogasne zajednice Grada Lepoglave i tri dobrovoljna vatrogasna društva, koje obuhvaćaju intervencije na vlastitom području djelovanja, redovito održavanje opreme i sprava, uvježbavanje i osposobljavanje kadrova, natjecanja, informativno-preventivne aktivnosti i ostalo, u ovom izvještajnom razdoblju financirane su iz Proračuna Grada Lepoglave u iznosu od 45.365,00 eura.
U rujnu 2025. godine objavljena je Odluka o financiranju projektnog prijedloga „Izgradnja vatrogasnog doma u Lepoglavi“ prema kojoj je odobreno Gradu Lepoglavi nešto više od 1,7 mil. bespovratnih sredstava, dok je ukupna vrijednost projekta 2,1 mil. eura. 
U listopadu je održana intervencijska vježba Memorijal „Darko Komes“ koja je okupila 10 DVD-ova s područja Varaždinske županije i susjedne Slovenije. Nadalje, krajem listopada održana je vježba Stožera civilne zaštite Grada Lepoglave pod nazivom „Prometna nesreća s opasnom tvari – 2025“ koje je još jednom pokazala spremnost i učinkovitost rada svih žurnih službi. 


[bookmark: _Toc176771064][bookmark: _Toc233371137]3.1.7. Socijalna skrb
U izvještajnom razdoblju, zaprimljeno je ukupno 38 novih zahtjeva građana za jednokratnu novčanu pomoć, kada se pribroji 149 odobrenih zahtjeva u prethodnom polugodišnjem razdoblju, u prethodnoj godini ukupno je zaprimljeno 187 zahtjeva za jednokratne novčane pomoći. Zaključkom Gradonačelnika građanima je za potrebe podmirenja troškova života, točnije prehrambenih artikala, troškova liječenja te poboljšanja stambenih uvjeta isplaćeno 5.775,02 eura, čemu se pridodaje iznos od 36.673,22 isplaćenih sredstava iz prethodnog izvještajnog razdoblja, 01.01.2025. do 30.06.2025. godine, što ukupno daje 42.448,24 eura isplaćenih sredstava u svrhu ostvarivanja prava na jednokratne novčane pomoći tijekom 2025. godine.  
Za potrebe 19 socijalno najugroženijih građana primatelja zajamčene minimalne naknade s područja grada Lepoglave isplaćena je mjesečna pomoć za podmirenje troškova stanovanja, ukupne vrijednosti za promatrano razdoblje 5.379,46 eura.
Također, u izvještajnom razdoblju, Grad Lepoglava je, temeljem Odluke gradonačelnika o isplati prigodnog novčanog dara, povodom božićnih blagdana umirovljenicima, korisnicima nacionalne naknade za starije osobe te osobama starijim od 65. godina bez primanja koji imaju prebivalište na području Grada Lepoglave i čija su mjesečna primanja manja ili jednaka iznosu od 400,00 eura osigurao novčani dar – božićnicu u iznosu od 50,00 eura. Na prijedlog gradonačelnika objavljen je javni poziv na koji su se mogle javiti i osobe starije od 65. godina bez primanja te korisnici nacionalne naknade, što nije bio slučaj u odnosu na ranije. Novčani dar – božićnicu primilo je ukupno 278 korisnika. 
Nadalje, potporu za novorođeno dijete ostvarilo je 20 obitelji, a osobito raduje činjenica kako su tri obitelji ostvarile pravo na potporu za novorođeno 3. i 4. dijete u obitelji. Pojedinačne vrijednosti potpora nisu se mijenjale i ostale su iste; 400 eura za prvo rođeno dijete, 550 eura za drugo te 650 za treće i svako sljedeće dijete, za dvojčeke i trojčeke potpora je u iznosu od 1.500 do 2.000 eura.
U izvještajnom razdoblju Grad Lepoglava je osigurao financijska sredstava za potrebe obavljanja djelatnosti Crvenog križa sukladno odredbi članka 30. stavka 1. Zakona o Hrvatskom Crvenom križu („Narodne novine“ broj 71/10 i 136/20).
Zdravstvena skrb u ingerenciji je Varaždinske županije, ali s ciljem poboljšanja zdravstvenog standarda građana Grad Lepoglava redovito sufinancira razne zdravstvene usluge u okviru aktivnosti Poboljšanje zdravstvenog standarda građana. Ističu se osobito logopedske usluge za djecu predškolske dobi, za čime potrebe iz godine u godinu raste, pa tako je u izvještajnom razdoblju zaprimljeno 6 novih zahtjeva za sufinanciranje logopedskih usluga djece predškolske dobi. Grad Lepoglava sufinancirao je spomenute usluge u visini od 75%, dok su preostali iznos sufinancirali roditelji korisnika. 
Od ostalih aktivnosti važno je istaknuti održavanje sastanaka i komunikacije gradonačelnika sa predstavnicima Zavoda za socijalni rad u svrhu problematike rješavanja stambenog pitanja obitelji u potrebi s područja Grada Lepoglave. 
	

[bookmark: _Toc176771065][bookmark: _Toc233371138]3.1.8. Udruge građana
U izvještajnom razdoblju Grad Lepoglava je kontinuirano provodio nadzor nad trošenjem proračunskih sredstava temeljem potpisanih Ugovora o dodjeli financijskih sredstava za provedbu programa ili projekata udruga u 2025. godini. Udruge građana redovito su bile sudionici na raznim manifestacijama, radionicama i aktivnostima Grada Lepoglave, a neke od njih posebno su se istaknule i vlastitom organizacijom raznih programa. 

4. [bookmark: _Toc176771054][bookmark: _Toc233371139]UPRAVNI ODJEL ZA IMOVINSKO PRAVNE POSLOVE I GOSPODARSTVO 
Upravni odjel obavlja poslove upravljanja i raspolaganja nekretninama u vlasništvu Grada, vođenja Registra nekretnina i imovine Grada, kao i poslove iz samoupravnog djelokruga Grada koji se odnose na razvoj gospodarstva i poduzetništva, zaštitu potrošača, turizam, trgovinu, ugostiteljstvo i poljoprivredu. Nadalje, Upravni odjel obavlja poslove suradnje s trgovačkim društvima u kojima Grad ima dionice ili poslovne udjele, poslove u vezi s prirodnim nepogodama, javne i jednostavne nabave, uknjižbe nekretnina u javne registre te zakupa nekretnina u vlasništvu Grada. U djelokrug rada Upravnog odjela spadaju i poslovi dodjele stipendija Grada Lepoglave te poslovi pružanja potpore poljoprivrednicima i poduzetnicima.

[bookmark: _Toc233371140]4.1. Upravljanje i raspolaganje nekretninama u vlasništvu Grada

Rješavanje imovinsko – pravnih odnosa

· U izvještajnom razdoblju provedene su aktivnosti usmjerene na rješavanje imovinsko-pravnih odnosa vezanih uz nekretnine u vlasništvu Grada Lepoglave te na upis nerazvrstanih cesta na području Grada Lepoglave u javne knjige kao vlasništva Grada Lepoglave. 
· Pripremljena je i nadležnom tijelu dostavljena na provedbu Odluka o ukidanju svojstva javnog dobra kojom se ukida svojstvo javnog dobra na šest nekretnina. Navedene nekretnine prema svojoj stvarnoj namjeni i stanju u naravi ne predstavljaju javno dobro, te se donošenjem Odluke usklađuje zemljišnoknjižno stanje sa stvarnim stanjem na terenu.


- Državna imovina na području Grada Lepoglave

U svrhu rješavanja imovinsko-pravnih odnosa na nekretnini predviđenoj za izgradnju gradske tržnice u Lepoglavi, dana 5. prosinca 2025. godine u Varaždinskoj županijskoj palači potpisan je Ugovor o darovanju nekretnine u k.o. Lepoglava između Republike Hrvatske i Grada Lepoglave. Navedenim ugovorom Republika Hrvatska, kao vlasnik nekretnine označene kao k.č.br. 2616/13 k.o. Lepoglava, daruje predmetnu nekretninu Gradu Lepoglavi u svrhu izgradnje građevine poslovne namjene – gradske tržnice.
Predmet darovanja je nekretnina površine približno 1.600 m² u Ulici hrvatskih pavlina u Lepoglavi, na kojoj je planirana realizacija projekta nove gradske tržnice. Nakon provedene parcelacije predmetne nekretnine, Grad Lepoglava je 16. svibnja 2025. godine podnio zahtjev za darovanje nadležnom upravnom tijelu, a po okončanju propisanog postupka donesena je odluka o darovanju nekretnine.
Grad Lepoglava je još 2021. godine ishodio građevinsku dozvolu za izgradnju gradske tržnice, kao i rješenje o produljenju njezina važenja. Potpisivanjem ugovora o darovanju stvoreni su preduvjeti za nastavak realizacije projekta, kojim će se osigurati moderan i funkcionalan prostor za lokalne proizvođače te unaprijediti uvjeti za obavljanje tržne djelatnosti i okupljanje građana.

Tijekom izvještajnog razdoblja kontinuirano su se provodile aktivnosti vezane uz rješavanje imovinsko-pravnih odnosa na nekretninama u vlasništvu Republike Hrvatske koje se nalaze na području Grada Lepoglave, uključujući analizu imovinsko-pravnog stanja, utvrđivanje prioriteta te definiranje daljnjih aktivnosti i postupanja Grada Lepoglave radi učinkovitog upravljanja i raspolaganja nekretninama od interesa za lokalnu zajednicu.

- Imovina Varaždinske biskupije na području Grada Lepoglave
Tijekom izvještajnog razdoblja održan je sastanak u Varaždinskoj biskupiji radi razmatranja imovinsko-pravnih pitanja vezanih uz imovinu Varaždinske biskupije na području Grada Lepoglave. Tom su prilikom pokrenuti razgovori o utvrđivanju stanja predmetne imovine te o mogućim načinima i prioritetima rješavanja otvorenih imovinsko-pravnih pitanja.

· Izgradnja višestambene građevine u Lepoglavi po programu društveno poticane stanogradnje  (POS)
U suradnji s projektantom, je definirano idejno rješenje višestambene građevine planirane na dijelu k.č.br. 2616/17 k.o. Lepoglava. Nakon dovršetka potrebne projektne dokumentacije, dana 4. studenoga 2025. godine nadležnom upravnom tijelu podnesen je zahtjev za izdavanje građevinske dozvole za izgradnju višestambene građevine u okviru Programa društveno poticane stanogradnje (POS) u Lepoglavi.

· Ošasna imovina
	Grad Lepoglava je, kao zakonski nasljednik ošasne imovine, tijekom izvještajnog razdoblja poduzimao aktivnosti usmjerene na zaštitu, upravljanje i raspolaganje naslijeđenom imovinom te postupao sukladno odlukama i rješenjima nadležnih tijela.
	U svrhu zaštite naslijeđene imovine u vlasništvu odnosno suvlasništvu Grada Lepoglave, pri nadležnom općinskom sudu vodi se postupak po tužbi Grada Lepoglave radi uspostave ranijeg zemljišnoknjižnog stanja i brisanja neosnovano upisanog prava vlasništva na nekretninama koje predstavljaju ostavinsku imovinu koju je Grad Lepoglava stekao kao zakonski nasljednik ošasne imovine.

· Sklopljeni ugovor iz nadležnosti Upravnog odjela:
Između Grada Lepoglave i Udruge za zaštitu životinja “SPAS” Varaždin sklopljen je Ugovor predmet kojeg je obavljanje skloništa za životinje na području Grada Lepoglave sukladno odredbama Zakona o zaštiti životinja.
- Dezinsekcija komaraca
Tijekom izvještajnog razdoblja, početkom srpnja 2025. godine, na području Grada Lepoglave provedena je prva dezinsekcija komaraca sukladno Programu mjera suzbijanja patogenih mikroorganizama, štetnih člankonožaca i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti za Grad Lepoglavu („Službeni vjesnik Varaždinske županije“ broj 5/25).
Provedba navedenih mjera realizirana je temeljem Ugovora sklopljenog između Grada Lepoglave i Veterinarske stanice Varaždin.


· Mjesni odbori
U izvještajnom razdoblju održan je sastanak gradonačelnika s predsjednicima mjesnih odbora na području Grada Lepoglave, na kojem se raspravljalo o planiranim aktivnostima i prioritetima po pojedinim mjesnim odborima.
Također je predsjednicima mjesnih odbora dostavljen dopis gradonačelnika s obavijesti o propisanim pravima i obvezama mjesnih odbora na području Grada Lepoglave.
	
[bookmark: _Toc208397094][bookmark: _Toc233371141]4.2. Stipendiranje studenata
U izvještajnom razdoblju, temeljem Odluke o uvjetima i načinu ostvarivanja prava na dodjelu stipendija studentima Grada Lepoglave („Službeni vjesnik Varaždinske županije“ broj 88/20, 123/24 i 133/24) te zaključka gradonačelnika, raspisan je natječaj za dodjelu stipendija studentima Grada Lepoglave za akademsku godinu 2025./2026., kojim se dodjeljuje 40 stipendija po socijalno-ekonomskom kriteriju te 10 stipendija po osnovi uspjeha i postignuća tijekom studiranja.
Natječaj je raspisan 2. prosinca 2025. godine, s rokom prijave do 17. prosinca 2025. godine.
Upravni odjel prati izvršavanje ugovornih obveza studenata temeljem sklopljenih ugovora o stipendiranju.

[bookmark: _Toc176771056][bookmark: _Toc233371142]4.3. Poljoprivreda i gospodarstvo
U svrhu poticanja razvoja mikro i malih poduzetnika, a sukladno Programu mjera poticanja razvoja malog gospodarstva na području Grada Lepoglave za 2025. godinu („Službeni vjesnik Varaždinske županije“ broj 123/24), dana 17. listopada 2025. godine gradonačelnik je raspisao drugi Javni poziv za dodjelu potpora male vrijednosti za poticanje razvoja malog gospodarstva na području Grada Lepoglave za 2025. godinu, s rokom zaprimanja prijava do 17. studenoga 2025. godine. Javni poziv raspisan je budući da je nakon provedbe prvog natječaja preostao iznos od 11.424,60 EUR.
Minimalni prihvatljivi iznos pojedinačnog ulaganja iznosio je 150,00 EUR, dok je maksimalni iznos potpore mogao iznositi 2.000,00 EUR, uz intenzitet sufinanciranja od 50 % ukupne investicije.
Po isteku roka za zaprimanje prijava zaprimljene su ukupno 22 prijave, od kojih je 7 ostvarilo pravo na potporu, dok preostale prijave nisu mogle biti razmatrane zbog iskorištenja raspoloživih sredstava. Najmanji odobreni iznos potpore iznosio je 1.513,61 EUR, dok je najveći iznos potpore iznosio 2.000,00 EUR. U tu je svrhu isplaćeno ukupno 11.424,60 EUR, odnosno ukupno 30.000,00 EUR potpora tijekom 2025. godine.

U izvještajnom razdoblju, temeljem suglasnosti nadležnog tijela, predložena je izmjena Programa potpora u poljoprivredi Grada Lepoglave za razdoblje 2025. – 2028. godine, kojom se u bitnome mijenja odredba o potporama za umjetno osjemenjivanje krava i krmača, na način da se potpore odnose na osjemenjivanje plotkinja do utvrđivanja skotnosti.
 
[bookmark: _Toc233371143]4.4. Javna nabava
Sukladno odredbama Zakona o javnoj nabavi („Narodne novine“ broj 120/2016) (dalje u tekstu: ZJN 2016) gradonačelnik je u funkciji odgovorne osobe naručitelja u izvještajnom razdoblju donio 5. izmjene i dopune Plana nabave za 2025. godinu dana 01.09.2025. godine, 6. izmjene i dopune Plana nabave za 2025. godinu dana 10.09.2025. godine, 7. izmjene i dopune Plana nabave za 2025. godinu dana 15.10.2025. godine, 8. izmjene i dopune Plana nabave za 2025. godinu 06.11.2025. godine, 9. izmjene i dopune Plana nabave za 2025. godinu dana 07.11.2025. godine, 10. izmjene i dopune za 2025. godinu 02.12.2025. godine, 11. izmjene i dopune Plana nabave za 2025. godinu 05.12.2025. godine koje su sukladno Pravilniku o planu nabave, registru ugovora, prethodnom savjetovanju i analizi tržišta u javnoj nabavi („Narodne novine“ broj 101/2017 i 144/20) objavljeni u standardiziranom obliku u Elektroničkom oglasniku javne nabave Republike Hrvatske i na službenim internetskim stranicama Grada Lepoglave. Sukladno članku 28. ZJN 2016. i članku 8. Pravilnika, Grad Lepoglava je kao javni naručitelj ustrojio registar ugovora o nabavi za predmete nabave čija je vrijednost bez PDV-a jednaka ili veća od 2.650,00 eura te se isti ažurirao kroz sustav Elektroničkog oglasnika javne nabave RH. U izvještajnom razdoblju provođeni su postupci jednostavne nabave sukladno Pravilniku o provedbi postupaka jednostavne nabave Grada Lepoglave („Službeni vjesnik Varaždinske županije“ broj 70/24) za nabavu roba i usluga procijenjene vrijednosti do 26.540,00 eura odnosno 66.360,00 eura za nabavu radova te postupci javne nabave sukladno ZJN 2016., čija je procijenjena vrijednost veća od navedenih iznosa za nabavu roba, usluga i radova. 
U tablici koja slijedi u nastavku navedeni su svi provedeni postupci u izvještajnom razdoblju.


Travanj 2026.
	Tablica 1. Popis provedenih postupaka jednostavne i javne nabave u razdoblju od 01.07. do 31.12.2025. godine

	Evidencijski broj nabave
	Predmet nabave
	Vrsta postupka 
	Naziv i OIB ugovaratelja
	Datum sklapanja
	Iznos bez PDV-a
(u €)

	J-81/25
	Nabava opreme i usluge instalacije pametnog pješačkog prijelaza
	Jednostavna nabava
	ELEKTROMODUL-PROMET d.o.o., OIB. 21439881786
	07.07.2025. 
	18.188,00

	JN-11/25
	Dječja igrala na Sportskom centru
	Javna nabava
	IVKOM d.d., OIB: 31407797858
	23.07.2025.
	47.704,00

	J-83/25
	Nabava opreme i instalacije sustava za mjerenje kvalitete zraka
	Jednostavna nabava
	TECHNOMODUL d.o.o., OIB: 11540592605
	31.07.2025.
	20.950,00

	J-82/25
	Usluga razvoja i integracije webGIS modula za pregled, upravljanje i dijeljenje podataka
	Jednostavna nabava
	PROMET I PROSTOR d.o.o., OIB: 70482234704
	27.08.2025.
	25.200,00

	J-29/25
	Strojno čišćenje i malčiranje drvenastog raslinja uz nerazvrstane ceste 
	Jednostavna nabava
	STEPS d.o.o., OIB: 91512861263
	28.08.2025.
	12.000,00

	JN-14/25
	Održavanje i uređivanje javnih površina
	Javna nabava
	Enigma d.o.o., OIB: 50172303832
	28.08.2025.
	78.623,16

	J-134/25
	Poboljšanje materijalnih uvjeta u dječjem vrtiću Lepoglava – nabava opreme za vrtić
	Jednostavna nabava
	IDA DIDACTA d.o.o., OIB: 02059736476
	09.09.2025.
	15.197,20

	J-99/25
	Prigodni pokloni za protokolarne potrebe
	Jednostavna nabava
	OPG ERNOIĆ ZDENKA, OIB: 75708957908
	11.09.2025.
	160,00

	J-99/25
	Prigodni pokloni za protokolarne potrebe
	Jednostavna nabava
	OPG ERNOIĆ ZDENKA, OIB: 75708957908
	11.09.2025.
	160,00

	J-140/25
	Sanacija igrališta uz Društveni dom Bednjica – nabava materijala
	Jednostavna nabava
	GREGUR-INVEST d.o.o., OIB: 85409993966
	16.09.2025.
	7.999,20

	J-28/25
	Rekonstrukcija pločastih propusta – izrada projektne dokumentacije
	Jednostavna nabava
	PRE-CON d.o.o., OIB: 51808332482
	17.09.2025.
	15.950,00

	J-28/25
	Rekonstrukcija pločastih propusta – izrada projektne dokumentacije
	Jednostavna nabava
	PRE-CON d.o.o., OIB: 51808332482
	17.09.2025.
	15.950,00

	5/25 JN VV
	Opskrba električnom energijom 
	Velika vrijednost 
	HEP-Opskrba d.o.o., OIB: 63073332379
	19.09.2025.
	128.153,88

	J-73/25
	Opremanje Doma kulture
	Jednostavna nabava
	MEGA DRVO d.o.o., OIB: 18476084012
	22.09.2025.
	19.260,00

	J-98/25
	Reprezentacija
	Jednostavna nabava
	Terra Fructus, zadruga, OIB: 98565145580
	26.09.2025.
	360,00

	J-117/25
	Usluga grafičkog oblikovanja i tiskanja promotivnog materijala za potrebe grada
	Jednostavna nabava
	TRAMEX d.o.o., OIB: 69114653207
	29.09.2026.
	920,06

	J-98/25
	Reprezentacija
	Jednostavna nabava
	ARBOVIN, obrt za proizvodnju, savjetovanje i usluge, vl. Miljenko Županić, OIB: 45501697832
	29.09.2025.
	942,00

	JN-4/25
	Izgradnja prometnice Mažuranićeva ulica – groblje – I.FAZA
	Javna nabava
	Gramgost d.o.o., OIB: 93379380828
	30.09.2025.
	111.293,94

	J-35/25
	Izgradnja prometnice Mažuranićeva ulica – groblje – I. FAZA – stručni nadzor
	Jednostavna nabava
	IPC-INŽENJERING d.o.o., OIB: 93379380828
	09.10.2025.
	4.200,00

	J-135/25
	Uvođenje sustava lokalne riznice
	Jednostavna nabava
	LIBUSOFT CICOM d.o.o., OIB: 14506572540
	13.10.2025.
	16.170,00

	J-98/25
	Reprezentacija
	Jednostavna nabava
	Hotel Trakošćan d.o.o., OIB: 49182241027
	16.10.2025.
	218,00

	J-54/25
	Proširenje rasvjete po mjesnim odborima
	Jednostavna nabava
	IVKOM d.o.o., OIB: 31407797858
	22.10.2025.
	23.477,50

	J-147/25
	Izgradnja staze uz rampu za osobe s teškoćama u kretanju
	Jednostavna nabava
	IVKOM d.o.o., OIB: 31407797858
	10.11.2025.
	3.450,00

	J-145/25
	Postavljanje rubnjanka uz stazu na Sportskom centru
	Jednostavna nabava
	BIŠKUP d.o.o., OIB: 64194411488
	10.11.2025.
	4.842,00

	J-72/25
	Izgradnja sustava protiv buke kod Društvenog doma Ves
	Jednostavna nabava
	VIZ-EX d.o.o.., OIB: 50172303832
	11.11.2025.
	6.270,00

	J-149/25
	Interventno održavanje nerazvrstanih cesta u zimskim uvjetima na području Grada Lepoglave
	Jednostavna nabava
	Enigma d.o.o., OIB: 50172303832
	14.11.2025.
	26.319,00

	J-117/25
	Usluga grafičkog oblikovanja i tiskanja promotivnog materijala za potrebe grada
	Jednostavna nabava
	GRAFOPROM TISAK d.o.o., OIB: 45779282306
	19.11.2025.
	2.495,92

	J-148/25
	Nabava soli
	Jednostavna nabava
	„SPORT“ PRIJEVOZ, UGOSTITELJSTVO I USLUGE, BORIS BOTKOVIĆ, OIB: 37687344879
	21.11.2025.
	4.025,00

	J-99/25
	Prigodni pokloni za protokolarne potrebe
	Jednostavna nabava
	TRAMEX d.o.o., OIB: 69114653207
	26.11.2025.
	1.888,00

	J-143/25
	Usluga provedbe postupaka javne nabave za vatrogasni dom
	Jednostavna nabava
	EURO CONSULTING d.o.o., OIB: 62032193060
	26.11.2025.
	14.890,00

	J-142/25
	Financijsko i administrativno upravljanje projektom – vatrogasni dom
	Jednostavna nabava
	EPS, obrt za poslovno savjetovanje i druge usluge, vl. Matija Fuček, OIB: 04867254468
	01.12.2025.
	8.925,00

	J-150/25
	Usluga održavanja radionica izrade lepoglavske čipke prema nacrtima Danice Bressler
	Jednostavna nabava
	Verica Dubovečak, OIB: 48702992740
	02.12.2025.
	5.100,00

	J-10/25
	Prigodno ukrašavanje
	Jednostavna nabava
	IVKOM d.o.o., OIB: 31407997858
	02.12.2025.
	7.968,84

	J-146/25
	Sanacija krova na pomoćnom objektu na Sportskom centru
	Jednostavna nabava
	BIŠKUP d.o.o., OIB: 64194411488
	03.12.2025.
	3.250,00

	J-144/25
	Nabava spremnika za kontejnere
	Jednostavna nabava
	LORENA PROJEKT d.o.o., OIB: 40094634771
	04.12.2025.
	12.357,00








[bookmark: _Toc176771045][bookmark: _Toc233371144]5. UPRAVNI ODJEL ZA PRORAČUN I FINANCIJE 
Upravni odjel obavlja poslove pripreme i izrade prijedloga Proračuna Grada i drugih akata vezanih uz proračun i financijsko poslovanje Grada, poslove vezane uz zaduživanje i davanje jamstava Grada, poslove vezane uz izvršenje proračuna, vođenja platnog prometa, obračuna i isplata plaća i naknada, poslove vezane uz osiguranje, poslove vezane uz vođenje i upravljanje sustavom gradske riznice, vođenje potrebnih evidencija, prikupljanje, obrada i analiza dokumentacije, poslove naplate naknada, doprinosa i poreza Grada te provođenje postupaka prisilne naplate dospjelih potraživanja Grada, sastavljanje Izjave o fiskalnoj odgovornosti, poslove vezane uz registar koncesija, vođenja i ažuriranja evidencije obveznika doprinosa i naknada te analitičke obrade i knjiženje istih naknada te izrade raznih izvješća.

Gradonačelnik u obavljanju izvršne vlasti upravlja prihodima i rashodima Grada te upravlja raspoloživim novčanim sredstvima na računu Grada, sukladno odredbama članka 38. Statuta. Ova normativna nadležnost obuhvaća i odgovornost za zakonito i pravilno planiranje i izvršavanje proračuna, odnosno odgovorno preuzimanje i potvrđivanje obaveza, izdavanje naloga za plaćanje na teret proračunskih sredstava, utvrđivanje prava naplate i izdavanje naloga za naplatu u korist proračunskih sredstava. S tim ciljem, Gradonačelnik je bio u stalnoj komunikaciji s Upravnim odjelom za proračun i financije, u čijem je djelokrugu upravljanje prihodima / primicima i rashodima / izdacima Grada Lepoglave, nadalje  kontinuirano je nadzirao uravnoteženost proračuna, a sve u svrhu održavanja fiskalne stabilnosti. 

Upravljanje financijama bilo je usmjereno na održavanje solventnosti Grada, izvršavanje ugovornih i zakonskih obveza, prije svega prema proračunskim korisnicima, opreznom preuzimanju novih ugovornih obveza, ali ujedno se nezaobilazno vodilo računa o razvoju komunalne infrastrukture, odgoju i obrazovanju, socijalnoj skrbi, gospodarskom razvoju, osobito razvoju malih i srednjih poduzeća, obrta te poljoprivrednih gospodarstava, održavanju i opremljenosti dobrovoljnog vatrogastva, promicanju sporta, očuvanju kulturne baštine, podržavanju rada udruga civilnog društva. 

U okviru financijskog poslovanja obavljani su poslovi blagajničkog poslovanja, obračuni naknada, izvršavanje plaćanja, vođenje evidencije ulaznih računa, poslovi obračuna i isplata plaća za službenike Grada te evidentiranje i pohranjivanje izdanih i primljenih sredstava osiguranja plaćanja.

Poslovi koji se odnose na naplatu potraživanja s osnova komunalne naknade i naknade za uređenje voda, komunalnog doprinosa te naknada za nezakonito izgrađene građevine, naknade za korištenje javnih površina i dr. provođeni su u okviru vođenja brige o naplati prihoda proračuna. 

Obzirom na planirane prihode i primitke te rashode i izdatke Proračuna za 2025. godinu, otvaranje mogućnosti prijave određenih projekata i ostvarivanje bespovratnih sredstava, bilo je potrebno uravnotežiti Proračun pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodilo se temeljem Zakona o proračunu, prijedlog II. izmjena i dopuna Proračuna Grada Lepoglave za 2025. godinu gradonačelnik je dostavio na razmatranje i donošenje Gradskom vijeću dana 17.09.2025. godine, Gradsko vijeće je donijelo iste na 3. sjednici održanoj dana 24.09.2025. godine. Potom je prijedlog III. izmjena i dopuna Proračuna Grada Lepoglave za 2025. godinu gradonačelnik uputio Gradskom vijeću na razmatranje i donošenje dana 12.12.2025. godine, a Gradsko vijeće je donijelo iste na 6. sjednici održanoj dana 19.12.2025. godine. 

U promatranom razdoblju gradonačelnik je sukladno odredbi članka 89. stavka 2. Zakona o proračunu („Narodne novine“ broj 144/21) uputio na razmatranje i donošenje Godišnji izvještaj o izvršenju Proračuna Grada Lepoglave za 2024. godinu, isti je Gradsko vijeće donijelo na 2. sjednici održanoj dana 17.07.2025. godine, a po donošenju Godišnji izvještaj dostavljen je Ministarstvu financija. 

Ukupni prihodi su Proračunom Grada za 2025. godinu planirani na godišnjoj razini u iznosu od 11.407.808,00 eura, II. izmjenama i dopunama Proračuna iz rujna izmijenjeni su na planiranih 11.391.708,00 eura, dok su III. izmjenama i dopunama Proračuna iz prosinca izmijenjeni na planiranih 6.421.528,00 eura. 

U izvještajnom razdoblju od 01.07. do 31.12.2025. godine ukupni prihodi ostvareni su u iznosu od 3.262.929,20 eura čemu se dodaje izvršenje iz prethodnog izvještajnog razdoblja u iznosu od 2.633.084,42 eura, čime se dobiva ukupni iznos izvršenja za 2025. godinu 5.926.013,62 eura, što je vrlo blizu planiranih sredstava po III. izmjenama i dopunama Proračuna.  

Osobito se ističe kako najznačajnije prihode proračune čine prihodi od poreza, koji su u izvještajnom razdoblju ostvareni u iznosu od 2.063.394,43 eura, pomoći od izravnanja za decentralizirane funkcije i fiskalnog izravnanja ostvarene su u iznosu od 666.015,01 eura dok su prihodi od upravnih i administrativnih pristojbi, pristojbi po posebnim propisima i naknada; odnosno najčešće spominjani prihodi od komunalnih doprinosa, komunalne  naknade ostvareni u iznosu od samo 62.459,63 eura.

Ukupni rashodi Proračunom Grada za 2025. godinu planirani su na godišnjoj razini u iznosu od  11.063.228,00, II. izmjenama i dopunama Proračuna iz rujna izmijenjeni su na planiranih 12.056.988,00 eura, dok su III. izmjenama i dopunama Proračuna iz prosinca izmijenjeni na planiranih 7.090.528,00 eura.

U izvještajnom razdoblju ukupni rashodi izvršeni su u iznosu od 2.936.144,62 eura, čemu se dodaje iznos izvršenja iz prethodnog polugodišta, odnosno 2.769.672,26 eura, što ukupno daje izvršenje rashoda u iznosu od 5.705.816,88 eura.

U izvještajnom razdoblju nastavljeno je praćenje naplate komunalne naknade za 148 obveznika u svojstvu pravnih subjekata te 2.553 obveznika u svojstvu fizičkih osoba, dok su poslovi utvrđivanja, nadzora, naplate i ovrhe lokalnih poreza povjereni Poreznoj upravi temeljem ranije sklopljenog Ugovora. Jednako tako vodilo se računa o poduzimanju svih radnji radi naplate potraživanja stoga su pravnim osobama koje imaju određeni iznos potraživanja jednom mjesečno slane opomene. 
	

[bookmark: _Toc176771046][bookmark: _Toc233371145]6. UPRAVNI ODJEL ZA URBANIZAM, PROSTORNO PLANIRANJE, KOMUNALNE POSLOVE I ZAŠTITU OKOLIŠA
	Upravni odjel za urbanizam, prostorno planiranje, komunalne poslove i zaštitu okoliša redovito brine o urbanističkom planiranju, gradnji i održavanju komunalne infrastrukture te zaštiti okoliša s ciljem uređenja Grada Lepoglave i svih prigradskih naselja na području Grada Lepoglave. Jednako tako provode se programi i projekti te sve ostale aktivnosti kako bi se svim građanima osigurala jednaka infrastruktura, sukladno tome donijeti su Program održavanja komunalne infrastrukture za 2025. godinu, Program građenja komunalne infrastrukture za 2025. godinu te njihove 2. i 3. izmjene i dopune.
[bookmark: _Toc176771047][bookmark: _Toc233371146]6.1. Tekuće održavanje – komunalna djelatnost
	Program održavanja komunalne infrastrukture u izvještajnom razdoblju ostvarivao se prema planiranom opsegu i osiguranim financijskim sredstvima, odnosno sukladno Programu održavanja komunalne infrastrukture za 2025. godinu („Službeni vjesnik Varaždinske županije“ broj 123/24, 17/25 i 131/25) koje je po prijedlogu gradonačelnika donijelo Gradskog vijeće. Tako je u izvještajnom razdoblju od 01.07.2025. do 31.12.2025. godine utrošeno za:
· održavanje i uređivanje javnih površina 88.915,01 eura,
· održavanje javne rasvjete 34.170,13 eura,
· potrošnju električne energije za javnu rasvjetu 126.021,70 eura,
· održavanje nerazvrstanih cesta 14.268,14 eura,
·       održavanje nerazvrstanih cesta u zimskim uvjetima  (zimsko čišćenje snijega) 24.877,00 eura,     
· sanaciju nerazvrstanih cesta – klizišta (potres) 119.799,70 eura.

	Od preostalih komunalnih djelatnosti koje nisu uređene spomenutim Programom potrebno je istaknuti slijedeće:
· održavanje društvenih domova 4.587,95 eura,
· održavanje zgrada za redovno korištenje 5.511,65 eura,
· održavanje ostale gradske imovine 23.332,00 eura.

[bookmark: _Toc176771048][bookmark: _Toc233371147]6.2. Kapitalna ulaganja – građenje komunalne infrastrukture
Od kapitalnih investicija i projekata u izvještajnom razdoblju ističe se realizacija sljedećih projekata: 

1. Modernizacija - asfaltiranje nerazvrstanih cesta - rashodi su izvršeni u iznosu od 92.845,46 eura. Ugovor o izvođenju radova na modernizaciji-asfaltiranju nerazvrstanih cesta na području Grada Lepoglave u 2025. godini sklopljen je s poduzećem Gramgost d.o.o., Klenovnik 24,42244 Klenovnik, na iznos od 90.808,49 eura. Obuhvaćene su dionice: Viletinec - odvojak 10 do kbr. 49 D, Viletinec Hadri - odvojak 7 do kbr. 3 D, Viletinec -Šipuši - odvojak 5 do kbr. 10, Podgorje - Smontari 1, Gornja Višnjica - Kodenjaki, Crkovec, Radnička cesta- odvojak prema kbr. 14, Podgorje-Golubi-društveni dom. Vrijednost izvedenih radova je 90.357,96. Za provedbu stručnog nadzora nad izvođenjem radova modernizacije nerazvrstanih cesta  utrošeno je 2.487,50 eura (PRE-CON d.o.o.).
2. Izvanredno održavanje županijskih cesta - rashodi su izvršeni u iznosu od 28.433,55 eura za radove na proširenju ceste s nogostupom na ŽC 2056 Višnjica, na  ŽC 2057 Žarovnica, ŽC 2102 Čret prema Sporazumima o zajedničkom financiranju radova s Županijskom upravom za ceste pri čemu Grad Lepoglava sudjeluje u pokriću 25% troškova izgradnje.
3. Izgradnja prometnice Mažuranićeva ulica - groblje - rashodi su izvršeni u iznosu od 171.972,56 eura. Ugovor o izvođenju radova sklopljen je s poduzećem Gramgost d.o.o. na iznos od 169.961,23 eura dok je vrijednost izvedenih radova 166.722,56 eura. Za uslugu stručnog nadzora nad izvedenim radovima plaćeno je 5.250,00 eura (IPC-inženjering d.o.o., Ak. Mirka Maleza 30 A, 42240 Ivanec). Projekt je sufinanciran sredstvima Ministarstva prostornog uređenja, graditeljstva i državne imovine u iznosu od 46.400,00 eura.
4. Proširenje javne rasvjete po mjesnim odborima - rashodi su izvršeni u iznosu od 1.081,80 eura što je plaćeno HEP-ODS-u za zakup dodatne snage za reflektore - turnir Višnjica 2025.
5. Obnova Spomen križ - groblje Lepoglava - rashodi su izvršeni u iznosu od 2.815,13 eura (56,30 % plana) za zamjenu oštećenih i slomljenih ploča na spomen križu na groblju Lepoglava.
6. Gradska tržnica Lepoglava - rashodi su izvršeni u iznosu od 437,50 eura (43,75 % plana) za podmirenje troška procjene vrijednosti nekretnine na čkbr. 2616/13 k.o. Lepoglava pov. 1.597 m2.
7. Energetska obnova zgrade Dom kulture u Lepoglavi - rashodi su izvršeni u iznosu od 312,50 eura (31,25 % plana) za uslugu izrade troškovnika - izgradnja nadstrešnice TKIC Lepoglava.
8. Izgradnja ceste D-35-željeznička pruga (NC 1-015) - rashodi su izvršeni u iznosu od 1.624,50 eura. Za taj je iznos plaćeno zemljište, dio nekretnine čkbr. 568 - oranica k.o. Lepoglava-285 m2.
9. Razvoj pametnih i održivih rješenja i usluga digitalizacije - rashodi su izvršeni u iznosu od 26.187,50 eura (87,29 % plana). Sredstva su utrošena za nabavu opreme i instalaciju sustava za mjerenje kvalitete zraka (ugovor sklopljen s poduzećem Technomodul d.o.o., Andrije Hebranga 7, 31000 Osijek)
[bookmark: _Toc176771049][bookmark: _Toc233371148]6.3. Prostorno planiranje
Postupci Transformacija Prostornog plana uređenja Grada Lepoglave te Izmjene i dopune Urbanističkog plana uređenja dijela naselja Lepoglava pokrenuti zbog potreba za usklađenošću sa zakonom i podzakonskim okvirima te određivanja novih prostorno planskih rješenja tijekom izvještajnog razdoblja bili su u provedbi.

[bookmark: _Toc233371149]6.4. Komunalno redarstvo, zaštita okoliša i gospodarenje otpadom 

[bookmark: _Toc233371150]6.4.1. Komunalno redarstvo 
	Tijekom ovog izvještajnog razdoblja komunalni redar je po službenoj dužnosti i na temelju zahtjeva stranaka kontinuirano postupao na provedbi gradskih akata iz njegovog djelokruga. Predmeti se uglavnom odnose na problematiku održavanja zemljišta uz javne površine, uklanjanja granja, nepropisnog odlaganja otpada, paljenja korova, čišćenje snijega, nebriga i nedozvoljenog kretanja kućnih ljubimaca, provjera bespravne gradnje i slično. 
Izrađivani su razni dopisi i izvještaji prema državnim i drugim institucijama, izdavana su rješenja, nalozi, opomene, upozorenja i to:
· 29 naloga za čišćenje parcela,
· 6 naloga za uređenje naselja,
· 46 službene bilješke kod izlaska na teren te ponovni zapisi kod pregleda terena poslije izdanog naloga ili upozorenja,
· 4 zbrinjavanja pasa lutalica od strane udruge Spas,  
· 10 uvjerenja o staračkim domaćinstvima, 
· 15 zahtjeva i podjela vreća za pelene (djeca i odrasli),
· 2 upozorenja i obavijesti o zabrani odbacivanja otpada,
· 12 naloga za uklanjanje raslinja iz zaštitnog pojasa nerazvrstane ceste. 
	
[bookmark: _Toc233371151]6.4.2. Gospodarenje otpadom na području Grada Lepoglave
Temeljem Zaključka gradonačelnika omogućeno je građanima s područja Grada Lepoglave besplatno zbrinjavanje otpada od rezidbe i granja od strane ovlaštenog trgovačkog društva, na način da se navedeni otpad odlaže na česticu u vlasništvu Grada Lepoglave koje, po pozivu, odvozi ovlašteno trgovačko društvo.
Za aktivnost gospodarenja otpadom ukupno je isplaćeno iz Proračuna 16.130,33 eura za slijedeće:
naknadu za korištenje odlagališta otpada Jerovec u iznosu od 6.147,48 eura,
troškove zbrinjavanja otpada u iznosu do 1.900,77 eura poduzećima Ivkom d.d. i Univerzal d.o.o.,
uslugu preuzimanja i zbrinjavanja tekstila u iznosu od 157,50 eura,
za poticajnu naknadu Fondu za zaštitu okoliša i energetsku učinkovitost u iznosu od 7.924,58 eura.
Nadalje, nastavljeno je prikupljanje odvojenog otpada putem mobilnog reciklažnog dvorišta u razdoblju od 11.08.2025. do 25.08.2025. godine te od 03.11.2025. do 17.11.2025. kada je mobilno reciklažno dvorište bilo dostupno u naseljima na području Grada Lepoglave, prema rasporedu utvrđenom od strane upravitelja mobilnog reciklažnog dvorišta Ivkom d.o.o.. Svi termini bili su objavljeni na službenoj internetskoj stranici Grada Lepoglave.
U svrhu oslobođenja plaćanja komunalnog otpada za staračka domaćinstva iz Proračuna je isplaćeno 11.323,90 eura temeljem članka 34. Odluke o načinu pružanja javne usluge prikupljanja miješanog komunalnog otpada i biorazgradivog otpada na području Grada Lepoglave (Službeni vjesnik Varaždinske županije 9/18, 28/18, 53/18, 5/19, 83/19 i 23/20) kojom je Grad Lepoglava preuzeo obvezu plaćanja cijene za javnu uslugu osobama koje ispunjavaju kriterij život u staračkom domaćinstvu (član ili dva člana domaćinstva, oboje s napunjenih 70 godina ili više).


















[bookmark: _Toc176771066]
[bookmark: _Toc233371152]7. OSTVARENE POMOĆI, PROJEKTI I BESPOVRATNA SREDSTVA
U izvještajnom razdoblju ostvareno je ukupno 201.918,91 eura bespovratnih sredstava, od kojih su ostvarena:
· sredstva Agencije za plaćanje u poljoprivredi, ribarstvu i ruralnom razvoju za projekt “Izgradnja nadstrešnice uz grobnu kuću i izgradnja konzole nadstrešnice” u iznosu od 29.485,78 eura,
· sredstva Ministarstva prostornog uređenja, graditeljstva i državne imovine za projekt “Izgradnja I. faze Mažuranićeva ulica – groblje” u iznosu od 46.400,00 eura,
· sredstva Ministarstva kulture i medija Republike Hrvatske za projekt “Rekonstrukcija Doma kulture u Lepoglavi – faza IV.” u iznosu od 10.000,00 eura,
· sredstva Ministarstva regionalnog razvoja i fondova Europske unije za projekt “Uređenje dječjeg igrališta na sportskom centru” u iznosu od 30.000,00 eura,
· sredstva Ministarstva demografije i useljeništva za projekt “Dostupnost kvalitetne skrbi za djecu u lokalnim zajednicama kroz poboljšanje materijalnih uvjeta u dječjim vrtićima” u iznosu od 16.033,13 eura,
· sredstva Ministarstva regionalnog razvoja i fondova Europske unije za projekt “Izgradnja vatrogasnog-društvenog doma u Kamenici – faza III” u iznosu od 70.000,00 eura.

